KOMISIJOS REGLAMENTAS (EB) Nr. 1548/2004
2004 m. rugpjūčio 30 d.
iš dalies keičiantis Reglamentą (EEB) Nr. 1722/93, nustatantį išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 (1) dėl bendro grūdų rinkos organizavimo, ypač į jo 8 straipsnio 3 dalį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 (2) dėl bendro ryžių rinkos organizavimo, ypač į jo 8 straipsnio e punktą,
kadangi:
(1)
Komisijos reglamentas (EEB) Nr. 1772/93 (3) nustato gamybos grąžinamosios išmokos už krakmolą ir tam tikrus išvestinius produktus, gaunamus ir iš ryžių arba skaldytų ryžių, skyrimo sąlygas. 2003 m. rugsėjo 29 d. Tarybos reglamentas (EB) Nr. 1785/2003 (4) dėl bendro ryžių rinkos organizavimo nebenumato galimybės skirti tokią grąžinamąją išmoką. Todėl reikėtų iš Reglamento (EEB) Nr. 1772/1993 išbraukti nuostatas dėl šios kategorijos krakmolo nuo 2004 m. rugsėjo 1 d., kai įsigalioja Reglamentas (EB) Nr. 1785/2003.
(2)
Todėl grąžinamųjų išmokų už krakmolą, gaunamą iš ryžių arba skaldytų ryžių, sertifikatai turėtų galioti iki 2004 m. rugpjūčio 31 d.
(3)
Gamybos grąžinamųjų išmokų skaičiavimo metodas nustatomas pagal Reglamento (EEB) Nr. 1772/93 3 straipsnį, vadovaujantis pirmiausia kukurūzų rinkos kaina, atsižvelgiant į konstatuotą kviečių kainų lygį. Kalbant apie kukurūzus, būtina išsamiau paaiškinti nuostatą dėl geografinės kukurūzų kilmės ir dėl tam tikrų apribojimų taikymo staigiai kylant kainoms. Įvertinus kviečių kainas, kurios praeityje neturėjo tiesioginės įtakos grąžinamosios išmokos apskaičiavimui, nurodoma panaikinti šią nuostatą.
(4)
Atskiros nuostatos dėl esterinto arba eterinto krakmolo atrodo neproporcingos tuo atveju, kai grąžinamosios išmokos suma yra palyginti maža; nurodoma nustatyti maksimalią ribinę sumą, kurios nepasiekus šios sąlygos neturi būti vykdomos.
(5)
Reikėtų iš dalies pakeisti Reglamentą (EEB) Nr. 1722/93.
(6)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1722/93 iš dalies yra keičiamas taip:
1)
Reglamento pavadinimas pakeičiamas taip:
„1993 m. birželio 30 d. Komisijos reglamentas (EEB) Nr. 1722/93, nustatantis išsamias Tarybos reglamento (EEB) Nr. 1766/92 taikymo taisykles dėl gamybos grąžinamųjų išmokų grūdų sektoriuje“
2)
1 straipsnio 1 dalies pirmoji pastraipa pakeičiama taip:
„Gamybos grąžinamoji išmoka (toliau - grąžinamoji išmoka) gali būti skiriama fiziniams arba juridiniams asmenims, kurie I priede išvardytų prekių gamybai naudoja iš kviečių, kukurūzų ar bulvių gaunamą krakmolą arba tam tikrus išvestinius produktus.“
3)
3 straipsnio 2 dalis pakeičiama taip:
„2. Apskaičiuojant grąžinamąją išmoką už vieną toną kukurūzų, kviečių, miežių arba avižų, inter alia, yra remiamasi skirtumu, padaugintu iš koeficiento 1,60, tarp:
a)
kukurūzų rinkos kainos Prancūzijoje, galiojančios penkias dienas iki nustatymo dienos ir
b)
Roterdamo reprezentatyvių CIF importo kainų, naudojamų nustatant kukurūzų importo muitus ir konstatuotų per 5 dienas iki pirmosios taikymo dienos, vidurkio.
Apskaičiuoti pirmojoje pastraipoje minimam skirtumui taikomos šios taisyklės:
a)
jei a punkte minima kukurūzų rinkos kaina yra aukštesnė už intervencinę kainą, bet žemesnė nei 155 % šios kainos, tai kaina, į kurią reikia atsižvelgti, yra intervencinė kaina, padidinta puse realiosios ir intervencinės kainų skirtumo;
b)
jei a punkte minima kukurūzų rinkos kaina yra aukštesnė nei 155 % intervencinės kainos, tai kaina, į kurią reikia atsižvelgti, yra intervencinė kaina, padidinta 27,5 % nuo intervencinės kainos.
Bulvių krakmolui atskira grąžinamoji išmoka gali būti nustatoma atsižvelgiant į minimalios kainos lygį, numatytą Reglamento (EEB) Nr. 1766/92 8 straipsnio 1 dalyje. Tokiu atveju skaičiuojama remiantis pirmosios pastraipos a punkte minėta Prancūzijos kukurūzų rinkos kaina, taikant nustatytą 115 % apribojimą nuo intervencinės kainos.
Liepos, rugpjūčio ir rugsėjo mėnesiais pirmosios pastraipos a punkte minima kukurūzų kaina mažinama intervencinės kviečių kainos, galiojančios birželio mėnesį, ir intervencinės jų kainos, galiojančios liepos mėnesį, skirtumu, išskyrus atvejį, kai pirmosios pastraipos a punkte minima kukurūzų kaina jau atitinka kainą, galiojančią naujajam derliui.“
4)
9 straipsnio 2 dalies pirmoji pastraipa papildoma taip:
„Tačiau jei gamybos grąžinamoji išmoka yra mažesnė nei 16 eurų už toną krakmolo, tai šis užstatas nebūtinas, o priežiūros ir kontrolės priemonės netaikomos.“
5)
II priedas yra keičiamas taip:
a)
lentelės A dalyje eilutė dėl ryžių krakmolo išbraukiama;
b)
1 puslapio išnašoje žodis „ryžių“ išbraukiamas.
c)
4 puslapio išnašoje žodis „ryžių“ išbraukiamas.
2 straipsnis
Grąžinamųjų išmokų už krakmolą sertifikatai galioja iki 2004 m. rugpjūčio 31 d.
3 straipsnis
Šis reglamentas įsigalioja trečiąją dieną po jo paskelbimo Europos Sąjungos oficialiajame leidinyje.
1 straipsnio 1, 2 ir 5 dalys taikomos nuo 2004 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 30 d.